FII इनफ्लो और ग्लोबल ट्रेंड्स तक, 5 फैक्टर्स तय करेंगे बाजार की चाल
BSE NSE Sensex Today, Stock Market Latest Updates भारतीय शेयर बाजार में अगले हफ्ते गिरावट देखने को मिल सकती है। एनालिस्टों के मुताबिक, इस वीक में US Q1CY23 GDP ग्रोथ, जेरोम पॉवेल टेस्टिमोनी, FII इनफ्लो और ग्लोबल ट्रेंड्स पर बाजार की नजर रहेगी।
शेयर बाजार में इस हफ्ते गिरावट देखने को मिल सकती है। एनालिस्टों के मुताबिक इस हफ्ते मानसून, FII इनफ्लो और ग्लोबल ट्रेंड्स पर बाजार की नजर रहेगी। यहां हम 5 फैक्टर्स के बारे में बता रहे हैं जिनसे बाजार की चाल तय होगी...
1. मानसून का असर
शेयर बाजार की नजर साउथ-वेस्ट मॉनसून की चाल पर भी रहेगी। रिजर्व बैंक के इनफ्लेशन आउटलुक और देश की इकनॉमी, दोनों के लिए यह बेहद अहम साबित होगा। बिपरजॉय साइक्लोन की वजह से मॉनसून तय तारीख 1 जून के बजाय 8 जून को केरल के तट पर पहुंचा।
रिजर्व बैंक ऑफ इंडिया (RBI) के गर्वनर शक्तिकांत दास ने मॉनसून में देरी को लेकर चिंता जताई थी। उनका कहना था कि चावल, चीनी जैसे खाद्य पदार्थों की अंतरराष्ट्रीय कीमतें पहले से ही आसमान पर हैं और प्रतिकूल मौसम की वजह से महंगाई बढ़ सकती है।
2. ऑयल प्राइसेस
ब्याज दरों में बढ़ोतरी की संभावना से कच्चे तेल की मांग कम हो सकती है। ऐसी चिंताओं की वजह से इंटरनेशनल मार्केट में तेल की कीमतें स्थिर और सीमित दायरे में हैं। लगातार 5वें हफ्ते ब्रेंट क्रूड फ्यूचर की कीमत 80 डॉलर से नीचे है।
HDFC सिक्योरिटीज में कमोडिटीज के सीनियर एनालिस्ट एस. गांधी ने बताया, 'ब्याज दरों में बढ़ोतरी की संभावना से इकनॉमिक स्लोडाउन को लेकर चिंताएं बढ़ गई हैं और इसका असर कच्चे तेल की मांग पर भी देखने को मिल सकता है।'
3. FII फ्लो
शुक्रवार को विदेशी संस्थागत निवेशक (FII) और घरेलू संस्थागत निवेशक (DII) दोनों नेट सेलर्स रहे। FII ने 684.01 करोड़ रुपए के शेयर बेचे। इस दौरान DII ने भी 344.81 रुपए की बिकवाली की। महीने के हिसाब से देखा जाए तो लगातार चौथे महीने FII की खरीदारी का सिलसिला जारी रहा और उन्होंने मार्केट में करीब 7,000 करोड़ रुपए का इन्वेस्टमेंट किया है।
एक्सपर्ट्स का मानना है कि रिकॉर्ड हाई के बाद किसी भी बढ़त के लिए FII के सपोर्ट की जरूरत होती है। हालांकि, डोमेस्टिक इन्वेस्टर्स की तरफ से भी बाजार को पूरा सपोर्ट मिल रहा है। पिछले हफ्ते डोमेस्टिक इन्वेस्टर्स ने 1,700 करोड़ रुपए का निवेश किया था।
4. IPO पर भी होगी नजर
शेयर बाजार में इस हफ्ते तीन IPO लॉन्च होंगे। इनमें आइडियाफोर्ज टेक्नोलॉजी, साइएंट DLM और PKH वेंचर्स शामिल हैं। इन कंपनियों के IPO से 1,500 करोड़ रुपए से भी ज्यादा का फंड जुटाने का प्लान है। ड्रोन मैन्युफैक्चरिंग कंपनी आइडियाफोर्ज का IPO 26 जून को खुलेगा और इसका प्राइस बैंड 638–672 प्रति शेयर होगा। यह इश्यू 29 जून को बंद हो जाएगा।
इलेक्ट्रॉनिक मैन्युफैक्चरिंग और सर्विसेज से जुड़ी कंपनी साइएंट DLM का IPO 27 जून को ओपन और 30 जून को क्लोज होगा। इसका प्राइस बैंड 250-265 रुपए प्रति शेयर है। कंस्ट्रक्शन कंपनी PKH वेंचर्स का IPO 30 जून को आएगा और 4 जुलाई तक चलेगा।
5. कॉरपोरेट एक्शन
बजाज ऑटो, बजाज फाइनेंस, बैंक ऑफ बड़ौदा, एस्कॉर्ट्स कुबोटा, कैन फिन होम्स, टाटा कम्युनिकेशंस, वेलस्पन इंडिया, SKF इंडिया, एजिस लॉजिस्टिक्स, GSK फार्मा और सिंजीन इंटरनेशनल जैसी कंपनियां इस हफ्ते में 'एक्स-डिविडेंड' के साथ ट्रेड करेंगी।
बीते हफ्ते बाजार में रही थी गिरावट
पिछले हफ्ते शेयर बाजार में गिरावट देखने को मिली थी। पिछले 5 हफ्ते की लगातार तेजी के बाद यह गिरावट आई थी। हालांकि, इस दौरान BSE सेंसेक्स नई ऊंचाई पर पहुंचा, जबकि निफ्टी रिकॉर्ड ऊंचाई से महज 1 प्वाइंट नीचे था।
पिछले हफ्ते BSE का 30 शेयरों वाला सेंसेक्स 0.73% गिरा। वहीं निफ्टी में 0.56% की गिरावट रही थी। वहीं पिछले कारोबारी सप्ताह के आखिरी दिन शुक्रवार यानी 23 जून को भी बाजार में गिरावट देखने को मिली थी। सेंसेक्स 259 अंक गिरकर 62,979 के स्तर पर बंद हुआ था। वहीं निफ्टी भी 105 अंक की गिरावट के साथ 18,665 के स्तर पर बंद हुआ था।
